**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 20 – 21 APRILIE 2018**

**HOTĂRÂREA NR. 04**

**privind execuția bugetară a Casei de Asigurări a Avocaților**

**pe anul 2017 și proiectul de buget al sistemului autonom de asigurări**

**sociale și pensii pentru avocați pe anul 2018**

*Congresul Avocaților, întrunit la 20 - 21 aprilie 2018 în București, constituit în conformitate cu dispozițiile art. 62 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare,*

*Văzând dispozițiile art. 64 alin. (1) lit. g) din Legea nr. 51/1995 pentru organizarea și exercitarea profesiei de avocat, cu modificările și completările ulterioare și ale art. 10 alin. (3) din Legea nr. 72/2016 privind sistemul de pensii și alte drepturi de asigurări sociale ale avocaților,*

*După analiza și dezbaterea documentelor privitoare la execuția bugetară a sistemului Casei de Asigurări a Avocaților (CAA) și la proiectului de buget al sistemului autonom de asigurări sociale și pensii al avocaților astfel cum acestea au fost supuse dezbaterii Corpului profesional al avocaților, începând cu data de 03 aprilie 2018 dată la care au fost afișate pe pagina web a CAA (*[*www.caav.ro*](http://www.caav.ro)*) și comunicate prin posta electronică tuturor barourilor și, prin grija acestora, membrilor Congresului,*

*Luând act de aspectele învederate în Raportul Comisiei de Cenzori a CAA pentru anul 2017 și de dezbaterile din Congresul avocaților 2018,*

**HOTĂRĂŞTE:**

**Art. 1.** – (1) Se mandatează Consiliul UNBR, prin Grupul de lucru pentru coordonarea activității Casei de Asigurări a Avocaților, constituit prin Hotărârea Consiliului U.N.B.R. nr. 140/27.07.2016, astfel cum a fost modificată prin Hotărârea Consiliului U.N.B.R. nr. 159/03.09.2016 și Hotărârea Consiliului U.N.B.R. nr. 141/27.07.2016, să ia măsurile necesare pentru contractarea unui audit la CAA, care va avea ca obiectiv general verificarea legalității modului în care au fost înregistrate și reflectate în contabilitatea CAA elementele de activ și pasiv, precum și modalitatea de gestionare a patrimoniului CAA, de la data preluării mandatului de către actualul Consiliu de administrație al CAA până la zi, precum și anterior preluării mandatului pentru o perioada de 3 ani.

(2) Grupul de lucru menționat la alineatul (1) este mandatat să stabilească în concret împreună cu auditorul extern obiectivele auditului în limitele obiectivului general stabilit la același alineat.

(3) Selecția auditorului extern se va face dintre formele de audit financiar care se bucură de o mare reputație prin solicitarea de oferte de la cel puțin patru firme de audit și negocierea directă cu fiecare dintre acești ofertanți a ofertei câștigătoare.

(4) Plata auditului se va efectua din bugetul CAA, care va înregistra în bugetul de cheltuieli aferent anului 2018 aceasta cheltuială extraordinară.

**Art. 2.** – Se mandatează Consiliul UNBR să ia măsurile care se impun, în condițiile reglementărilor în prezent în vigoare, în urma analizării raportului de audit, după informarea barourilor și a filialelor, prin exercitarea prerogativelor Congresului avocaților prevăzute la art. 64 alin. (1) lit. g) din Legea nr. 51/1995 pentru organizarea și exercitarea profesiei de avocat, cu modificările și completările ulterioare, includerea în bugetul anului 2018 a programului de investiții al CAA, a cuantumului cotei de contribuție lunară a filialelor la cheltuielile necesare funcționării CAA și Raportul Comisiei de Cenzori a CAA pentru anul 2017.

**Art. 3.** – Prezenta Hotărâre se afișează pe pagina web a Uniunii Naționale a Barourilor din România ([www.unbr.ro](http://www.unbr.ro/)) și a CAA ([www.caav.ro](http://www.caav.ro/)) și se comunică prin e-mail barourilor și CAA.

**Art. 4.** – Consiliul Casei de Asigurări a Avocaților va asigura comunicarea hotărârii către filialele C.A.A.

**pentru Prezidiul Congresului,**

**P R E Ş E D I N T E U.N.B.R.**

**Av. dr. Gheorghe FLOREA**